DRT มั่นใจรายได้ปี 60 โต 5% หลัง Q1/60 รักษาอัตราการเติบโตได้ตามแผน
DRT มั่นใจรายได้ปี 60 โต 5% หลัง Q1/60 รักษาอัตราการเติบโตได้ตามแผน จากภาพรวมตลาดที่ฟื้นตัว, ทำกิจกรรมการตลาดเชิงรุกเพื่อกระตุ้นยอดขาย – รุกเจาะตลาดปรับปรุงซ่อมแซมบ้านเก่า
10 เม.ย. 2560

นายสาธิต สุดบรรทัด กรรมการผู้จัดการ บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยว่า บริษัทประเมินสถานการณ์ตลาดวัสดุก่อสร้างช่วงครึ่งปีแรกของปีนี้มีแนวโน้มฟื้นตัวได้อย่างต่อเนื่อง โดยมีปัจจัยสนับสนุนมาจากราคาสินค้าเกษตรบางชนิด อาทิ ราคาอ้อยและยางพาราปรับตัวดีขึ้น ซึ่งส่งผลดีต่อรายได้และกำลังซื้อของผู้บริโภคในต่างจังหวัด ส่วนห้างค้าปลีกวัสดุสมัยใหม่ได้รุกขยายสาขาในภูมิภาคต่างๆ จะส่งผลดีต่อการเติบโตของตลาดวัสดุก่อสร้างในต่างจังหวัด ตลอดจนรัฐบาลมีนโยบายอัดฉีดงบประมาณเข้าสู่ระบบเพิ่มขึ้น ซึ่งส่งผลดีต่อการกระตุ้นเศรษฐกิจของประเทศ
ส่วนภาพรวมตลาดวัสดุก่อสร้างในช่วงไตรมาสแรกที่ผ่านมา ถือว่าเติบโตดีกว่าช่วงเดียวกันของปีก่อน แม้จะไม่หวือหวามากนัก โดยอัตราการเติบโตมาจากตลาดต่างจังหวัดตามหัวเมืองใหญ่และจังหวัดที่มีชายแดนติดกับประเทศเพื่อนบ้านซึ่งเศรษฐกิจกำลังขยายตัวได้ดี ขณะที่ตลาดส่งออกในกลุ่มประเทศเพื่อนบ้าน อาทิ สปป.ลาว ยังคงเติบโตได้อย่างต่อเนื่อง
“ในไตรมาสแรก เรายังรักษาอัตราการเติบโตได้ตามแผนงาน โดยผลิตภัณฑ์ในกลุ่มหลังคาและงานผนังเป็นสินค้าที่เติบโตได้ดี จากปัจจัยภาพรวมตลาดที่ค่อยๆ ฟื้นตัวดีขึ้นจากปีก่อน ประกอบกับการทำกิจกรรมการตลาดเชิงรุกเพื่อกระตุ้นการขายในทุกช่องทางจำหน่าย ทั้งช่องทางขายผ่านร้านค้าปลีกรายย่อย ห้างค้าปลีกวัสดุสมัยใหม่ ส่งผลให้เราสามารถใช้อัตรากำลังการผลิตสินค้าได้เกือบเต็ม 100%” นายสาธิต กล่าว
ดังนั้น บริษัทจึงมั่นใจจะสามารถผลักดันผลการดำเนินงานเติบโต 5% ตามเป้าหมายที่วางไว้ เนื่องจาก DRT มีความแข็งแกร่งด้านความหลากหลายของสินค้าทั้งระบบหลังคา ผนังและพื้น ประกอบกับมีช่องทางขายที่หลากหลาย ได้แก่ ร้านค้าปลีกวัสดุแบบดั้งเดิม ห้างค้าปลีกวัสดุสมัยใหม่ โครงการอสังหาริมทรัพย์ รวมถึงตลาดส่งออกในกลุ่มประเทศอาเซียน
นายสาธิต กล่าวต่อว่า ตลาดซ่อมแซมที่อยู่อาศัยถือเป็นตลาดที่มีศักยภาพการเติบโตที่ดี ซึ่งบริษัทมองเห็นโอกาสรุกเจาะตลาดปรับปรุงซ่อมแซมบ้านเก่าที่ปัจจุบันเจ้าของบ้านประสบปัญหาไม่สามารถหาช่างฝีมือที่มีคุณภาพตามที่ต้องการ โดยปัจจุบัน DRT มีทีมช่างที่มีประสบการณ์รับเหมามุงหลังคาให้กับผู้ประกอบการโครงการบ้านจัดสรรมากว่า 10 ปีและความพร้อมด้านโลจิสติกส์ที่สามารถตอบสนองความต้องการของลูกค้าที่ต้องการซ่อมแซมที่อยู่อาศัยและช่วยต่อยอดในด้านการให้บริการ ซึ่งจะส่งผลดีต่อการเพิ่มรายได้ในอนาคต